Ferdinand Major, bivši paraolimpijski reprezentativac u plivanju, sada trener hrvatske reprezentacije plivača s invaliditetom, uspio je na sudu sam, bez pomoći odvjetnika, pravomoćno dobiti spor protiv HT-a, koji je važan ne samo za njega nego i za sve građane. Iz te izuzetno značajne presude zagrebačke sutkinje Jasenke Šojat, a koja je sada postala pravomoćna, proizlazi da telefonski i mobilni operatori smiju građanima naplaćivati samo usluge koje su im pružili, ali nemaju pravo tražiti od građana koji su potpisali ugovor s njima na 12 ili 24 mjeseca da im plate pretplatu dokad je ugovor trebao trajati ako je građanin ili operator u međuvremenu raskinuo pretplatnički odnos.

Samovolja operatora

Ova presuda, u kojoj se sutkinja Šojat pozvala na Zakon o zaštiti potrošača koji građane štiti od nepoštenih odredaba, poruka je operatorima da im sam potpis građana na ugovoru ne jamči da će moći naplatiti baš sve što su naveli u ugovoru ako su ugovorne odredbe nepoštene, pa time i ništetne. Kako ulazimo u Europsku uniju, koja i te kako vodi računa o zaštiti svojih građana potrošača, jasno je da će svi oni koji pružaju usluge građanima, mobilne, kreditne ili neke druge, morati povesti računa jesu li odredbe ugovorene s građanima poštene.

HT je potkraj prosinca 2002. s Majorom sklopio Ugovor o zasnivanju pretplatničkog odnosa za mobitel na godinu dana u tarifi Trend, prema kojoj je Major HT-u trebao plaćati mjesečnu naknadu od 56 kuna. Major je 8. travnja 2004. podnio zahtjev za produljenje pretplatničkog odnosa na još godinu dana. No, račune za svibanj, lipanj i srpanj te godine, koji nisu bili predmet tužbe, nije platio u roku, a ni nakon opomene, pa je HT u skladu s Općim uvjetima poslovanja 19. kolovoza 2004. privremeno isključio sim karticu Majoru. Kako ni u dodatnih mjesec dana Major nije podmirio dug, HT je s njim raskinuo pretplatnički odnos krajem rujna 2004. No, iako je ugovor raskinut, HT je Majoru ispostavio račune za pretplatu i za budućih sedam mjeseci – dokad je jednogodišnji ugovor trebao trajati. U zagrebačkoj Palači pravde HT je podnio ovršni prijedlog protiv Majora “težak” 478 kuna glavnice plus zatezne kamate te je 2005. bilo doneseno i rješenje o ovrsi protiv Majora. No Major je uložio prigovor na ovrhu, pozvao se na Zakon o zaštiti potrošača ističući da HT traži od njega novac za usluge koje mu nije pružio, pa je rješenje o ovrsi stavljeno izvan snage i spor je nastavljen na sudu.

– Nikad mi nije bila namjera da ne platim račun za mobitel, ono što sam potrošio. U to vrijeme sam bio u inozemstvu i kad sam se vratio, otišao sam u HT i molio ih da dug platim na tri rate jer sam tada bio student i radio sam honorarno. Na moju zamolbu u HT-u mi nisu ništa odgovorili, nego su mi poslali prvu, pa drugu opomenu i isključili me iz mreže. Platio sam im dug, koji nikad nisam osporavao, ali nisam im želio plaćati pretplatu za uslugu koju mi više nisu pružali, a nakon što su raskinuli ugovor sa mnom. I ja sam s njima potpisao ugovor i mogli su mi zabraniti odlazne pozive, ali ne i dolazne i nisu imali pravo tražiti da im plaćam pretplatu nakon što sam isključen iz mreže, a po ugovoru koji je bio raskinut – kaže Major.

Trener u klubu A. Sršen

Informirao se dobro o svojim pravima, pozvao se na Zakon o zaštiti potrošača i na sudu se protiv moćnog protivnika uspješno zastupao sam! Major je inače i trener djece s invaliditetom u plivačkom klubu Natator, koji je osnovala uspješna plivačica Ana Sršen.

Sutkinja Šojat je, pozivajući se na Zakon o zaštiti potrošača, odnosno na nepoštene odredbe u potrošačkim ugovorima, obrazložila da je u konkretnom ugovoru između Majora i HT-a nepoštena odredba temeljem koje je HT tražio da mu Major plati za usluge koje uopće nije obavio, i to za razdoblje od sedam mjeseci, dokad bi pretplatnički ugovor trebao trajati da nije bio raskinut.

>> Izigrani! S Tele2 korisnici u roamingu troše i kad to ne znaju